‘DNA’พร้อมขายหุ้นไอพีโอเคาะปลายปี
“ดีเอ็นเอ” ผู้นำขายสินค้าโฮม เอ็นเตอร์เทนเม้นท์ เดินหน้าเข้าตลาด เอ็ม เอ ไอ ปลายปีนี้ โชว์กำไรโต 100%
19 พ.ย. 2555

“ดีเอ็นเอ” ผู้นำขายสินค้าโฮม เอ็นเตอร์เทนเม้นท์ เดินหน้าเข้าตลาด เอ็ม เอ ไอ ปลายปีนี้ โชว์กำไรโต 100% 
นายสามารถ ฉั่วศิริพัฒนา กรรมการผู้จัดการ บริษัท ดีเอ็นเอ 2002 เปิดเผยว่า บริษัทมีแผนเข้าตลาดหลักทรัพย์ เอ็ม เอ ไอ ปลายปีนี้ ขณะนี้ที่ปรึกษาอยู่ระหว่างการพิจารณาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) 
ธุรกิจและรายได้หลักของดีเอ็นเอมาจากการจำหน่ายสินค้า โฮม เอ็นเตอร์เทนเม้นท์ เช่น แผ่นภาพยนตร์ เพลง ในรูปแบบของบลูเรย์ ดีวีดี วีซีดี และสิ่งพิมพ์ เช่น หนังสือพิมพ์ นิตยสารรายสัปดาห์ มีช่องทางจำหน่ายกว่า 1,432 สาขาทั่วประเทศ
ผลดำเนินงานงวด 9 เดือน (ม.ค.-ก.ย. 2555) กำไรสุทธิ 42.53 ล้านบาท เติบโต 108.24% เทียบช่วงเดียวกันปีก่อน มีกำไรสุทธิ 20.42 ล้านบาท มีรายได้รวม 1,015 ล้านบาท เติบโต 26.20% เทียบกับช่วงเดียวกันปีก่อนที่มีรายได้ 804 ล้านบาท
นายวรชาติ ทวยเจริญ กรรมการผู้จัดการ บริษัท ฟินเน็กซ์ แอ๊ดไวเซอรี่ ที่ปรึกษาการเงิน คาดว่า จะขายหุ้นเพิ่มทุนดีเอ็นเอและเข้าตลาด เอ็ม เอ ไอ ปลายปีนี้ ซึ่งเป็นบริษัทที่มีศักยภาพเติบโตสูงเป็นหนึ่งในผู้นำสื่อโฮม เอ็นเตอร์เทนเม้นท์ มีช่องทางขายมักเป็นอันดับ 2 ของตลาดโฮม เอ็นเตอร์เทนเม้นท์ ที่มีมูลค่าตลาดรวมกว่า 5,000 ล้านบาท 
“รายได้ย้อนหลังของดีเอ็นเอเติบโตต่อเนื่องตั้งแต่ปี 2552 มีรายได้รวม 750 ล้านบาท ปีถัดมา 952 ล้านบาท และปี 2554 มีรายได้ 1,115 ล้านบาท ผลจาก 3 กลยุทธ์ คือ ช่องทางขายครอบคลุมพื้นที่ทั่วประเทศ ผลิตภัณฑ์หลากหลาย และการบริหารจัดการที่มีประสิทธิภาพ” นายวรชาติ กล่าว